钦定古今图书集成/理学汇编/学行典/第227卷 > 《孝思堂记》吴与弼
## 钦定古今图书集成/理学汇编/学行典/第227卷 > 《孝思堂记》吴与弼

人生之乐，莫乐于父母之俱存。番禺陈生献章方娠，
而严亲弃世，则不幸之大者也。赖三迁之教，中戊辰
乙榜进士。笃漆雕之信，复淹吾馆。每痛鲤庭之永隔，
感孟机之多违，闻者动心焉。家僮之返，予为大书《孝
思》，题其白沙之堂，而文以广其意，曰：“君子之于亲，跬
步不忘于孝，矧幽明之异，侍养之旷哉？然全其大，必”
当略其小。慈颜无恙，伯氏综家正自求多福之时也。
及是时，悉其心以立乎己，俾人知陈氏之有子，先君
为不亡矣。陈生勉乎哉！伯氏朝夕为我申其说于定
省之馀，亦足少慰倚门之况云。